Chrám stará svätá Petka (Plovdiv)

**Chrám stará svätá Petka** () je pravoslávny chrám nachádzajúci sa v centrálnej časti mesta Plovdiv v Plovdivskej oblasti v južnom Bulharsku.

## Iné názvy
Chrám je známy aj pod názvami **Chrám svätej Petky (starý)** (), **Chrám svätej ctihodnej Petky Bulharskej** (), **Chrám svätej Paraskevy** (), **Chrám svätej Petky (starý) so zvonicou** (), **Starý chrám svätej ctihodnej mučeníčky Paraskevy** (), alebo **Starý chrám svätej ctihodnomučeníčky Paraskevy** ().

## Poloha
Chrám svätej Petky leží v centrálnej časti Plovdivu v hraniciach architektonicko-historickej rezervácie Starý Plovdiv v skalnatej časti južného svahu pahorku Džambaz tepe v juhovýchodnej časti tzv. Trojpahorčia na ulici „Zora“ () č. p. 15.

## Dejiny a súčasnosť
Prvý chrám zasvätený svätej Petke Bulharskej bol na území Plovdivu postavený v období stredoveku počas panovania Ivana Asena II.. Stál na mieste dnešnej mešity Džumaja a fungoval ako katedrálny chrám až do roku 1371, kedy bol Plovdiv obsadený osmanskými vojskami. Po obsadení mesta bol tento chrám používaný ako moslimská modlitebňa, neskôr bol zbúraný a na jeho mieste bola postavená do súčasnosti zachovaná mešita.

Druhý chrám dedikovaný svätej Petke Bulharskej vznikol začiatkom 15. storočia potom, čo bol obnovený a opravený malý stredoveky chrám, ktorý sa už nachádzal na mieste dnešnej budovy v skalách južného svahu pahorku Džambaz tepe a následne bol tejto svätici zasvätený. Na základe zachovaných zápiskov francúzskeho cestovateľa Lefevra z roku 1611 sa vie, že bol tento chrám malý krížovo-kupolového typu a teda typickým predstaviteľom byzantskej a bulharskej sakrálnej architektúry stavanej na území Bulharska v priebehu 10. – 14. storočia. Tento chrám existoval až do výstavby dnešnej budovy.

V roku 1836 bol zbúraný pôvodný stredoveký chrám a na jeho mieste bola postavená dnešná budova. Vysvatenie chrámu prebehlo 12. decembra toho istého roku. Hlavnými iniciátormi a sponzormi výstavby boli bohatý plovdivský obchodník (čorbadžija) Vălko Čalăkov, prezývaný Golemi Vălko (doslovne Veľký Vălko) s rodinou a jeho pomocník, taktiež významný člen vtedajšej plovdivskej ortodoxnej kresťanskej komunity Pejo Kiurkčijata. Tieto informácie sú známe vďaka synodálnej listine z 9. septembra 1836 ako aj metropolitného protokolu z 15. marca 1837, ktoré sa zachovali v metropolitných archívoch, kde sú obaja spomenutí. V roku 1836 bola zároveň v susedstve chrámu otvorená (opäť z iniciatívy a vďaka sponzorstvu Vălka Čalăkova Peja Kiurkčijatu) aj škola v ktorej sa vyučovalo v cirkevnej slovančine. Riaditeľom tejto školy bol Nikola Tondžorov zo Samokovu. V chráme sa od jeho otvorenia v roku 1836 konali bohoslužby v bulharčine. Bulharský charakter si chrám aj škola zachovali do smrti plovdivského metropolitu Nikifora v roku 1850. Po jeho smrti a náhrade metropolitom Chrisantom sa chrám v roku 1860 dostal do užívania gréckych ortodoxných veriacich a liturgie ako aj výuka v škole prešli na gréčtinu. Chrám bol zároveň premenovaný na chrám svätej Paraskevy. V nasledujúcich desaťročiach sa bulharskí veriaci pokúšali niekoľkokrát neúspešne dostať chrám naspäť pod bulharskú správu. Chrám však ostal pod gréckou správou aj po oslobodení Bulharska v roku 1878 a aj to bol jeden z dôvodov pre začiatok výstavby nového chrámu zasväteného svätej Petke. Naspäť pod bulharskú správu sa chrám dostal v roku 1906. V 70. rokoch 20. storočia bol chrám zatvorený a niekoľko desaťročí chátral. Následne prebehla rozsiahla renovácia budovy a chrám bol opätovne otvorený pre užívanie v roku 2007. Oficiálne znovuotvorenie prebehlo 9. decembra 2007.

## Charakteristika
Z dôvodu obmedzeného priestoru na skalnej terase v svahu pahorku je budova chrámu pomerne malá. Chrám svätej Petky je jednoloďová budova s jednou apsidou s malým nartexom v západnej časti. Budova bola postavená z tehiel a lámaných kameňov. Apsida na východnej strane chrámu je postavená priamo ako pokračovanie skaly. Je deväťstenná zakončená vo vrchnej časti vlnitou ozdobnou rímsou. Postavená je z kamenných blokov. Klenba strechy je oblúkovitá. Strop je drevený a segmentovaný. Do dnešných dní ostal zachovaný umelecky hodnotný episkopský trón, zhotovený pravdepodobne v priebehu 18. storočia. Chrám bol v minulosti vyzdobený vzácnymi ikonami, ktorých autorom bol významný bulharský obrodenecký umelec a maliar ikon Zacharij Zograf. Tieto ikony sa zachovali až do súčasnosti, nachádzajú sa však v depozitári plovdivskej metropole. Ikony boli Zacharim Zografom namaľované v priebehu rokov 1834 – 1835, ale aj v roku 1837.

### Zvonica
Chrámová zvonica bola postavená ako oddelená stavba v 60. rokoch 19. storočia. Nachádza sa nad samotným chrámom na malej skalnej plošine v skalách pahorku Džambaz tepe. Zvonica sa stala vďaka svojej polohe v ktorej vhodne dopĺňa siluetu samotného pahorku Džambaz tepe jednou z ikonických pamiatok Plovdivu.

## Patrocínium
Chrám je zasvätený svätej Petke Bulharskej – mníške žijúcej v 11. storočí, narodenej v meste *Epivates* (dnešné mesto Selimpaşa) v Trácii na území dnešného Turecka

*Chrámový sviatok*: 14. októbra na sviatok bulharskej patrónky svätej Petky

*Malý chrámový sviatok*: Svetlý piatok – pohyblivý sviatok, jedná sa o prvý piatok po Veľkej noci, oslavuje sa v rámci Svetlého týždňa

## Štatút a dôvod pamiatkovej ochrany
Kategória: kultúrna pamiatka národného významu

Budova bola vyhlásená za kultúrnu pamiatku v Štátnom vestníku č.221 z roku 1927 ako "národná starožitnosť", štatút kulltúrnej pamiatky bol obnovený aj v Štátnom vestníku č. 25 z roku 1998 – ako dôvody ochrany boli pridané aj architektonická a umelecká hodnota budovy. Celý názov budovy ako je uvedený na zozname kultúrnych pamiatok národného významu je *Cărkva „Sveta Petka“ (stara) s kambanarijata* (, doslova *Chrám svätej Petky (starý) so zvonicou*) oficiálny skrátený názov pamiatky je *Cărkva „Sveta Petka“ (stara)* (, doslova *Chrám svätej Petky (starý)*).
 
## Zaujímavosť
* Svätá Petka Bulharská, známa v Bulharsku aj ako svätá Petka Tărnovska, ktorej je chrám zasvätený, je už od stredoveku, od čias kedy v bol v Plovdive postavený prvý chrám zasvätený jej menu, považovaná za patrónku Plovdivu.

## Galéria

Plovdiv-2020-08-StSvPetka09.jpg|Pohľad na chrám zvrchu od zvonice
PLD-04-2019-StaraSvPetka-zvonica05.jpg|Pohľad na svah pahorku Džambaz tepe so zvonicou zo západu
Plovdiv-2020-08-StSvPetka13.jpg|Pohľad na severnú fasádu chrámu
Plovdiv-2020-08-StSvPetka08.jpg|Pohľad na západnú fasádu chrámu
Plovdiv-2020-08-StSvPetka02.jpg|Pohľad na východnú fasádu chrámu s apsidou
Plovdiv-2020-08-StSvPetka05.jpg|Pohľad na južnú fasádu chrámu
Plovdiv-2020-08-StSvPetka14.jpg|Pohľad na časť severnej fasády
PLD-04-2019-StaraSvPetka-zvonica03.jpg|Pohľad na zvonicu zo západu
PLD-04-2019-StaraSvPetka-zvonica02.jpg|Detailný pohľad na zvonicu z východu
Plovdiv-2020-08-StSvPetka10.jpg|Detailný pohľad na zvonicu zo severozápadu
Plovdiv-2020-08-StSvPetka11.jpg|Detailný pohľad na spodnú časť zvonice s vchodom
Plovdiv-2020-08-StSvPetka12.jpg|Detailný pohľad na vrchnú časť zvonice
Plovdiv-2020-08-StSvPetka01.jpg|Detailný pohľad na juhovýchodný roh budovy
Plovdiv-2020-08-StSvPetka04.jpg|Detailný pohľad na južný vchod do chrámu
Plovdiv-2020-08-StSvPetka06.jpg|Pohľad na ozdobný detail z južnej fasády
Plovdiv-2020-08-StSvPetka03.jpg|Detailný pohľad na časť apsidy s oknom
BASA-3K-7-327-30-International Fair Plovdiv, 1892.jpg|Dobová fotografia z roku 1892 zachytávajúca pahorok Džambaz tepe s chrámom svätej Petky na pravej strane


## Referencie

## Iné projekty

Kategória:Pravoslávne chrámy v Bulharsku
Kategória:Kultúrne pamiatky v Bulharsku
Kategória:Stavby v Plovdive
Kategória:Kostoly z obdobia bulharského národného obrodenia
Kategória:Architektúra z 1836
Kategória:Kostoly zasvätené sv. Paraskeve
Kategória:Džambaz tepe